
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 24 martie 2015               

Pl-x 208/2015                  


AVIZ

asupra Propunerii legislative pentru completarea art. 99 din Legea nr. 188/1999 privind Statutul funcționarilor publici
În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru completarea art. 99 din Legea nr. 188/1999 privind Statutul funcționarilor publici, trimisă cu adresa nr. Pl x 208 din 9 martie 2015 şi înregistrată cu nr. 4c-11/353  din 9 martie 2015.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.2 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 4 martie 2015.

Guvernul României a transmis un punct de vedere cu nr. 244 din 19 februarie 2015 prin care nu susține adoptarea propunerii  legislative.

Consiliul Legislativ a avizat favorabil, cu observaţii şi propuneri iniţiativa legislativă, cu avizul nr.1223 din 29 octombrie 2014.

Potrivit prevederilor art.61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din 24 martie 2015.

Propunerea legislativă are ca obiect de reglementare completarea art. 99 din Legea nr. 188/1999 privind Statutul funcționarilor publici, republicată, cu modificările și completările ulterioare, în sensul exceptării de la posibilitatea disponibilizării, a funcționarilor publici care îndeplinesc anumite condiții, în cazul reorganizării autorităților sau instituțiilor publice, prin reducerea posturilor.
Membrii comisiei au examinat propunerea legislativă supusă avizării, expunerea de motive,  avizul favorabil, cu observaţii şi propuneri, al Consiliului Legislativ nr. 1223  din 29 octombrie 2014, precum şi punctul de vedere al Guvernului României.
Cu ocazia dezbaterilor s-a constatat că propunerile legislative propuse prin inițiativa legislativă ar putea determina apariția unor situații de inechitate între anumiți funcționari publici în raport cu colegii lor încadrați pe aceeași funcție și același grad, respectiv fi în contradicție cu art. 16 din Constituția României, referitor la egalitatea în drepturi. De asemenea, s-a apreciat că normele care formează obiectul propunerii legislative nu corespund exigențelor de tehnică legislativă asociate scopului completării ca eveniment legislativ, având în vedere că soluțiile propuse nu conferă caracterul de omogenitate al normei completate.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a Propunerii legislative pentru completarea art. 99 din Legea nr. 188/1999 privind Statutul funcționarilor publici.
În raport de obiectul şi conţinutul reglementării, propunerea legislativă  face parte din categoria legilor organice. 
                 PREŞEDINTE,                                           SECRETAR,

            Bogdan Liviu CIUCĂ                    Sorin Constantin STRAGEA
Șef serviciu, Ciprian Bucur

Consilier parlamentar, Paul Şerban

